《怀贤诗 王枢密》
宋代·王禹称

西枢经纬才，慷慨遇真主。文学中甲科，风云参霸府。

直躬在密勿，未始畏彊禦。凭案读古书，箕踞视太祖。

泽欲浸生民，化将还邃古。拆寺遇武宗，排佛如韩愈。

尽发群苾刍，使之艺禾黍。兵威遂强盛，人力不耗蠹。

世宗征淮甸，委任当留务。马前拜侯伯，阶下列椹斧。

叱咤气生风，将校汗如雨。手筑太平基，胼胝不辍杵。

具瞻人有望，衰运时不与。修短天难忱，歼夺民何怙。

恩深与小敛，抚椁甚悲沮。云亡复殄瘁，前哲非虚语。

世岂乏贤良，才难具文武。历象过羲和，文章敌燕许。

可能随众人，冥寞归尘土。子孙虽众多，必复事未睹。

谁铭迁客诗，高揭王公墓。